એક તરફ જેને આપણે ‘માસિક ધર્મ’ કહીએ છીએ, એ જ બાબતને આપણે આભડછેટના ખાનામાં મૂકીએ છીએ. માસિક ધર્મવાળી સ્ત્રીને, આપણે બનાવેલા અને માની લીધેલા ધર્મની કોઈ પણ ક્રિયા વખતે દૂર રાખવામાં આવે છે ! માસિકધર્મ દરમિયાન તે મંદિરમાં પ્રવેશી ન શકે, કોઈ પૂજાવિધિ ન કરી શકે! અરે! ધર્મની વાત જવા દઈએ… આપણે રોજિંદા જીવનની સામાન્ય બાબતોમાં અને ઘટનાઓમાં પણ માસિક ધર્મવાળી સ્ત્રીને ઇન્વોલ્વ કરવાનું ટાળીએ છીએ. માસિક ધર્મમાં આવેલી સ્ત્રી વિશે આભડછેટની એક અભેદ્ય દીવાલ આપણે ઊભી કરી રાખી છે.